b'\n_START_ARTICLE_\nRoussit\n_START_SECTION_\nLajit\n_START_PARAGRAPH_\nVarhaisimmat roussien heimoon kuuluvat fossiilit on ajoitettu my\xc3\xb6h\xc3\xa4iselle liitukaudelle. T\xc3\xa4llaisia sukuja ovat muun muassa Antarktikselta l\xc3\xb6ydetty Antarctiberyx, Italiasta l\xc3\xb6ydetty Liptoberyx ja Hoplopteryx. Nyky\xc3\xa4\xc3\xa4n heimossa el\xc3\xa4\xc3\xa4 noin 39 lajia, jotka jaetaan seitsem\xc3\xa4\xc3\xa4n sukuun. Rousseihin kuuluvia lajeja ovat muun muassa keltaroussi (Hoplostethus atlanticus), mustaroussi (Hoplostethus codenati) ja v\xc3\xa4limerenroussi (Hoplostethus mediterraneus).\n_START_SECTION_\nAnatomia\n_START_PARAGRAPH_\nSuurin osa roussilajeista saavuttaa korkeintaan noin 20\xc2\xa0cm pituuden, mutta suurimmat lajit kuten keltaroussi voivat kasvaa noin 55\xc2\xa0cm pitkiksi. Ruumiinmuodoltaa kalat ovat usein litteit\xc3\xa4 ja p\xc3\xa4\xc3\xa4 on suurikokoinen. Silm\xc3\xa4t ovat suuret tai keskikokoiset ja p\xc3\xa4\xc3\xa4ss\xc3\xa4 on limat\xc3\xa4ytteisi\xc3\xa4 aistikanavia, er\xc3\xa4ill\xc3\xa4 lajeilla my\xc3\xb6s bioluminoivia elimi\xc3\xa4. Roussien suu on melko suuri ja hampaat pienet. Suomut ovat lajista riippuen joko pienet ja py\xc3\xb6re\xc3\xa4t tai suurikokoiset ja levym\xc3\xa4iset. Levym\xc3\xa4isi\xc3\xa4 suomuja on usein vatsan alareunassa. V\xc3\xa4rilt\xc3\xa4\xc3\xa4n lajit ovat usein punertavia tai hopeanharmaita.\n_START_SECTION_\nLevinneisyys ja elintavat\n_START_PARAGRAPH_\nRoussien heimoon kuuluvia lajeja tavataan Atlantista, V\xc3\xa4limerest\xc3\xa4, Intian valtamerest\xc3\xa4 ja Tyynest\xc3\xa4merest\xc3\xa4. Kalat liikkuvat yleens\xc3\xa4 l\xc3\xa4hell\xc3\xa4 pohjaa tyypillisesti 75\xe2\x80\x931\xc2\xa0500 metrin syvyydess\xc3\xa4 merenpinnasta. Lajien ravinto koostuu pienist\xc3\xa4 kaloista, \xc3\xa4yri\xc3\xa4isist\xc3\xa4 ja nilvi\xc3\xa4isist\xc3\xa4. Lis\xc3\xa4\xc3\xa4ntymisbiologiaa ei juurikaan tunneta._NEWLINE_Erityisesti keltaroussia kalastetaan ruokakalaksi trooleilla. Roussit kuitenkin lis\xc3\xa4\xc3\xa4ntyv\xc3\xa4t hitaasti, joten kannat ovat alttiita taantumiselle kalastuksen seurauksena.'